**ХИМИЧЕСКИ СЪСТАВ НА МИНЕРАЛНАТА ВОДА**

Като балнеоклиматичен курорт град Девин е известен най-вече с чудесните свойства на минералната си вода, която спокойно може да конкурира френската „Перие“. В региона на Девин от няколко сондажни хидротермални източника бликат минерални води с аналогичен химичен състав, но с температура от 37Со до 76 Со и значителен общ дебит около 83 л/сек, или повече от 7 милиона литра в денонощие.
Поради своята хипотоничност те са особено подходящи за питейно балнеолечение при бъбречно-урологичните заболявания и стомашно-чревни заболявания. При външно прилагане на минералната вода може да се постигне намаляване на артериалното налягане, овладяване на ставната болка и подобряване на функционалното състояние на ставите, редица кожни заболявания, както и заболявания на нервната, отделителната, сърдечно-съдовата и половата система.

**МИНЕРАЛНА ВОДА „НАХОДИЩЕ ДЕВИН”**

Минералната вода от находище Девин, разположено в град Девин, е с температура 42Со и с дебит около 10 л/сек. Минералната вода е слабо минерализирана (0,223 г в л), хидрокарбонатно-натриева със съдържание на хидрокарбонатни йони /НСО3-/-101 мг/л, сулфатни йони /SО4++/- 20 мг/л, хлоридни йони/Сl- /- 2 мг/л, Nа+- 70 мг/л, Са++- 2 мг/л, Мg++ – 0.4 мг/л , метасилициева киселина/H2SiO3/- 24 мг/л , F- – 4.6 мг/л, Rn – 4.3 nCi/l , с висока алкална реакция (рН 9,4) и с много ниска водна твърдост (0,3 немски градуса, т.е. "мека" вода). Водата е бистра, без мирис и е с много приятни питейно-вкусови качества.
Според физикохимическата си характеристика минералната вода от находище Девин има следните предназначения:

* за питейно приложение :
	+ стомашно-чревни заболявания (гастрити и язвена болест, дуоденити,
	ентерити, колити и ентероколити и др.)
	+ жлъчно-чернодробни заболявания (хепатити, холангити, холецистити, жлъчно-каменна болест и др.)
	+ бъбречно – урологични заболявания (бъбречно-каменна болест, протичаща с кисела и алкална урина, състояния след литотрипсия, пиелонефрит, гломерулонефрит, хронична бъбречна недостатъчност І ст.)
	+ обменно-ендокринни заболявания (различни видове диабети, подагра и хиперурикемия);
* за външно приложение :
	+ опорно-двигателен апарат (дегенеративни и възпалителни ставни заболявания, следтравматични и ортопедични заболявания, увреждания на меките тъкани);
	+ заболявания на нервната система (периферна и централна);
	+ половата система(ендометрити, параметрити, стерилитет, простатити и др.)
	+ сърдечно-съдовата система (хипертонична болест, исхемична болест на сърцето и след инфарктни състояния)
	+ кожни заболявания (от възпалително, алергично и др. естество като екземи, дерматити, псориазис и др.)
	+ за инхалационно приложение при заболявания на дихателната
	система от възпалително, алергично и токсично естество (трахеите,
	бронхиална астма, хронична пневмония и др.)
	+ за спортно-профилактични цели и закаляване на организма

**МИНЕРАЛНА ВОДА НАХОДИЩЕ„БЕДЕНСКИ БАНИ”**

От близкия до Девин балнеологичен обект Беденски минерални бани по тръбопровод е доведена и минерална вода с по-висока минерализация и  с по-висока температура – 76 Со,с дебит около 12л/сек, рН – 6.6.
Тя е хидрокарбонатно–сулфатно–хлоридно–натриева ,калциево- магнезиева,флуорна, силициева, въглекисела вода със съдържание на  хидрокарбонатни йони/НСО3-/ – 744 мг/л , сулфатни йони /SО4++/ – 293 мг/л , хлоридни йони/Сl- / – 44 мг/л , Nа+ – 376 мг/л , Са++ – 62 мг/л , Мg++ – 7 мг/л , метасилициева киселина/H2SiO3/ – 92 мг/л , F- – 6.5 мг/л, СО2 < 200 мг/л .
Решаваща роля за лечебно-профилактичното въздействие на беденската минерална вода върху човешкия организъм имат нейните  химични съставки:

* Особен интерес представлява флуорът поради доказаната му възможност да се използва като лечебно – профилактично средство при зъбния кариес, остеопорозата и костно-ставните заболявания. Установен е и неговият радиопротективен ефект.
* Калцият в минералните води наред с антиалергичния и антивъзпалителния ефект, може да служи като градивен елемент при необходимост от калусообразуване, при остеопороза и други.
* Магнезият участва активно в обмяната на въглехидратите, както и в структурата на много ензими.
* Хидрокарбонатния йон в минералната вода оказва определено антиацидно действие върху стомашната лигавица и съдържание , коригира алкално-киселинното равновесие в организма.
* Сулфатният йон стимулира секрецията на черния дроб и жлъчката, червата и панкреаса и предизвиква слабителен ефект.
* Хлорният йон подобрява кръвоснабдяването на кожата и лигавиците.
* Въгледвуокисът предизвиква хиперемия с последващо понижаване на артериалното налягане и подобряване работата на сърцето, както и на цялостния метаболизъм.
* Радонът от своя страна проявява определен афинитет към нервната клетка и спомага за подобряване на обмяната на веществата в организма.

**Чрез външно приложение минералната вода лекува следните заболявания:**

1. Заболявания на опорно-двигателния апарат
	* дегенеративни ставни заболявания (артрозна болест, болест на Пертес, Кьолер и др.)
	* Възпалителни ставни заболявания в ремисия (ревматоиден артрит, моноартит, болест на Бехтерев и др.)
	* Травматични заболявания на костите, ставите, мускулите и сухожилията (състояния след операции и фрактури, дисторзии, луксации, контузии, миозити, тентовагинити, вибрационна болест и др.)
2. Заболявания на нервната система
	* На централната нервна система (остатъчни явления след боледуване от енцефалит, менингит, след оперативни състояния)
	* На периферната нервна система (плексити, неврити, радикулити, лумбалгии, дискова болест)
	* Нервни заболявания (неврози, депресии, неврастения, мигрени и др.)
3. Сърдечно-съдови заболявания
	* Хипертонична болест I и II степен по СЗО
	* Хипотонична болест
	* Генерализирана атеросклероза (начален стадии)
	* Съдови заболявания на крайниците от възпалителен и невровегетативен произход: артериити, болест на Рейно и Бюргер и др.
4. Заболявания на кожата
	* Дерматити от възпалителен и токсичен произход
	* Екземи с различен произход
5. Заболявания на женската и мъжката полова система
	* От възпалителен произход (ендометрити, простатити и др.)
	* Стерилитет и климактериум
6. Заболявания на стомашно-чревните пътища (хронични гастрити, езофагити, колити, ентерити, язвена болест на стомаха и дванадесетопръстника и др.)
7. Заболявания на жлъчно-чернодробните пътища (хронични хепатити, холангити, холецистити, жлъчно-каменна болест и др.)
8. Заболяване на отделителната система ( бъбречно-каменна болест, пиелонефрити)
9. Обменно-ендокринни заболявания ( затлъстяване, подагра, диабет и др.)
10. Професионални заболявания: при контакт и интоксикация с аерозоли на тежки метали)
11. Кариес-профилактика
12. Профилактика на остеопороза
13. Заболявания на горнодихателни пътища
14. Хронични белодробни заболявания: бронхити, астма и др.)
15. Обща профилактика, укрепване и закаляване на организма, също така при физическа и    умствена преумора и пренапрежение, състояния на възстановяване след прекарани тежки боледувания и оперативни интервенции, за забавяне процесите на преждевременно остаряване.